Document ID: 32010R0894
Publication Date: 2010-10-08

Content:
REGOLAMENT TAL-KUMMISSJONI (UE) Nru 894/2010
tat-8 ta’ Ottubru 2010
li jemenda r-Regolament (KE) Nru 815/2008 dwar deroga mir-Regolament (KEE) Nru 2454/93 dwar id-definizzjoni tal-kunċett tal-prodotti oriġinati għall-finijiet tal-iskema ta’ preferenzi ġeneralizzati biex titqies is-sitwazzjoni speċjali ta’ Kap Verde fir-rigward tal-esportazzjoni ta’ ċerti prodotti tas-sajd lejn il-Komunità
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament tal-Kunsill (KE) Nru 2913/92 tat-12 ta’ Ottubru 1992 li jwaqqaf il-Kodiċi Doganali tal-Komunità (1), u b’ mod partikolari l-Artikolu 247 tiegħu,
Wara li kkunsidrat ir-Regolament tal-Kummissjoni (KEE) Nru 2454/93 tat-2 ta’ Lulju 1993 li jiffissa d-dispożizzjonijiet għall-implementazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali Komunitarju (tal-Komunità) (2), u b’mod partikolari l-Artikolu 76 tiegħu,
Billi:
(1)
Permezz tar-Regolament tal-Kummissjoni (KE) Nru 815/2008 (3) il-Kap Verde ngħatat deroga mir-regoli ta’ oriġini stipulati fir-Regolament (KEE) Nru 2454/93 li permezz tagħha setgħet tqis ċerti prodotti tas-sajd magħmulin fil-Kap Verde minn ħut li mhux ta’ oriġini bħala li joriġinaw fil-Kap Verde. Dik id-deroga se tiskadi fil-31 ta’ Diċembru 2010.
(2)
B’ittra ddatata l-21 ta’ Diċembru 2009 il-Kap Verde ressqet talba għal żieda fil-kwantitajiet mogħtija fl-2010 fir-rigward ta’ tnejn mit-tliet kategoriji ta’ prodotti tas-sajd koperti mir-Regolament (KE) Nru 815/2008. B’ittra ddatata t-8 ta’ Ġunju 2010, hija ressqet informazzjoni komplementari b’appoġġ għal din it-talba.
(3)
It-talba spjegat li l-kwantitajiet totali mogħtija oriġinalment għall-2010 għandhom jiżdiedu rispettivament għal 3 600 tunnellata għal qatgħat tal-Kavalli ppreparati u ppreżervati u għal 1 500 tunnellata għal Trumbell (Auxis Thazard u Auxis Rochei) ippreparati u ppreżervati.
(4)
Il-kwantitajiet annwali totali mogħtija oriġinalment ikkontribwixxew, fl-2008 u fl-2009, sa ċertu punt sinifikanti, għat-titjib tas-sitwazzjoni fis-settur għall-ipproċessar tas-ħut u, sa ċertu punt, għat-tiġdid tal-flotta mhux industrijali tal-Kap Verde, li hija ta’ importanza vitali għal dak il-pajjiż. Madankollu jidher li t-tlestija tat-tiġdid previst tal-flotta tal-Kap Verde għal-livelli ppjanati kienet affettwata minn ċerti ċirkustanzi ekonomiċi u ġeografiċi u b’hekk huma meħtieġa aktar investimenti.
(5)
It-talba turi li fin-nuqqas ta’ żieda fil-kwantitajiet li jistgħu jiġu kkummerċjati taħt id-deroga, il-ħila tal-industrija tal-Kap Verde għall-ipproċessar tal-ħut li tkun tista’ tkompli tesporta lejn l-Unjoni Ewropea tista’ tintlaqat b’mod sinifikanti, li tfisser li tista’ tiskoraġġixxi l-investimenti ulterjuri meħtieġa.
(6)
Żieda fil-kwantitajiet tal-prodotti li jistgħu jiġu kkummerċjati taħt id-deroga hija għaldaqstant meħtieġa sabiex tiżgura li l-isforzi għat-tiġdid tal-flotta lokali tas-sajd jibqgħu għaddejjin u b’hekk titjieb l-ħila tagħha li tforni lis-settur lokali għall-ipproċessar tal-ħut b’ħut ta’oriġini.
(7)
Il-kwoti eżistenti għaż-żewġ kategoriji ta’ prodotti kkonċernati huma mistennija li jintużaw kollha ħafna qabel it-tmiem tal-2010, fatt li jiġġustifika ulterjorment il-ħtieġa għal żieda fil-kwantitajiet mogħtija għall-2010. Madankollu, dan ma jidhirx li hu biżżejjed biex tissodisfa bis-sħiħ l-ammonti mitluba. B’mod partikolari, għandu jitqies il-fatt li diġà hemm possibbiltajiet sinifikanti ta’ akkwist ta’ ħut ta’ oriġini minħabba li jistgħu jintużaw provvisti mill-bastimenti lokali u akkumulazzjoni bilaterali.
(8)
Il-kwantitajiet tad-deroga għall-2010 għandhom għaldaqstant jiżdiedu għal 2 500 tunnellata għal qatgħat tal-Kavalli ppreparati u ppreżervati u għal 875 tunnellata għal qatgħat ta’ Trumbell (Auxis Thazard u Auxis Rochei) ippreparati u ppreżervati, liema kwantitajiet huma meqjusa bħala biżżejjed biex jippermettu lill-industrija tal-ipproċessar tal-Kap Verde biex tibqa’ għaddejja bl-esportazzjonijiet tagħha lejn l-Unjoni Ewropea u tappoġġa l-isforzi tal-awtoritajiet lokali sabiex jiżguraw li l-isforzi għat-tiġdid tal-flotta lokali tas-sajd jibqgħu għaddejjin b’suċċess.
(9)
Ir-Regolament (KE) Nru 815/2008 għalhekk għandu jiġi emendat skont dan.
(10)
Il-miżuri pprovduti f’dan ir-Regolament huma skont l-opinjoni tal-Kumitat tal-Kodiċi Doganali,
ADOTTAT DAN IR-REGOLAMENT:
Artikolu 1
L-Anness għar-Regolament (KEE) Nru 815/2008 hu ssostitwit bit-test li jinsab fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara l-pubblikazzjoni tiegħu f’ Il-Ġurnal Uffiċjali tal-Unjoni Ewropea.
Għandu japplika mill-1 ta’ Jannar 2010.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Ottubru 2010.

Metadata:
Eurovoc Level 1 Categories: 100147
100144
100161
100156
Eurovoc Level 2 Categories: 100280
100191
100175
100252
100193
100194
Eurovoc Level 3 Categories: 5424
2449
525
614
3544
1372
11
All Eurovoc Categories: 2437
2590
2718
2771
5108
5581
946